በመስኖ ልማት ከ2 ነጥብ 7 ሚሊየን ሄክታር መሬት ይለማል
የግብርና ሚኒስቴር 2 ነጥብ 7 ሚሊየን ሄክታር መሬት በመስኖ ለማልማት አቅዶ እየሰራ መሆኑን አስታወቀ።የሚኒስቴሩ የህዝብ ግንኙነት ኃላፊ አቶ ታረቀኝ ፅጌ ለዋልታ ኢንፎርሜሽን ማዕከል እንደገለፁት፤ እቅዱን ለማሳካትም እያንዳንዱ ቤተሰብ ቢያንስ አንድ የውሃ ባንክ እንዲኖረው የሚያደርጉ አማራጮች ተለይተው 70 ከመቶ የሚሆነው ቤተሰብ የውሃ ባንክ እንዲኖረው ይደረጋል።እቅዱን ውጤታማ ለማድረግም የተደራጀ የልማት ሰራዊት መገንባትና የአነስተኛ መስኖ አውታሮችን በማስፋፋት ላይ ትልቅ ድርሻ ያለውን የአርሶ አደር ጉልበት በስፋት ለመጠቀም የሚያስችል የህዝብ ንቅናቄ ለመፍጠር መታቀዱን ጠቁመው፤ የህዝብ ንቅናቄውን በመፍጠር የተፈጥሮ ሀብት ልማትና ጥበቃ ስራዎችን በሁሉም ምዕራፎች መከናወን የሚገባቸውን ስራዎች በሙሉ በተደራጀ አግባብ መፈፀም ያስፈልጋል ብለዋል።እንደ አቶ ታረቀኝ ገለፃ በእድገትና ትራንስፎርሜሽን እቅዱ በተፈጥሮ ሀብት ልማትና ጥበቃ ስራው የተቀመጠውን ግብ ከወዲሁ ለማሳካት የተቻለ መሆኑን ጠቁመው፤ በቀጣይም በተፈጥሮ ሀብት ልማትና ጥበቃ ስራ አዲስ ግብ በማስቀመጥ የሚከናወን ይሆናል ሲሉ ተናግረዋል።እንዲሁም የተለያዩ የአፈርና ውሃ ጥበቃ ስራዎች የሚካሄድባቸው የማህበረሰብ ተፋሰሶችን ከ3 ነጥብ 77 ሚሊየን ሄክታር በሚቀጥለው ዓመት ወደ 7 ነጥብ 78 ሚሊየን ሄክታር ከፍ ለማድረግ መታቀዱን ጠቁመው፤ ባለፉት ሶስት የእቅድ አመታት 13 ነጥብ 7 ሚሊየን ሄክታር ማልማት መቻሉን ገልፀዋል።የአፈር ለምነትን የሚያሻሽሉ ቴክኖሎጂዎች ተግባራዊ እንደሚደረጉ የገለፁት አቶ ታረቀኝ ዘርፈ ብዙ ጥቅም ያላቸው 5 ነጥብ 1 ቢሊየን ችግኞችም ይዘጋጃሉ ብለዋል።አስፈላጊ የቅድመ ዝግጅት ስራዎችም በአብዛኛው አካባቢዎች ከጥር ወር ጀምሮ እየተከናወነ መሆኑን አቶ ታረቀኝ መናገራቸውን ዋልታ ኢንፎርሜሽን ማዕከል ዘግቧል።